నారప్ప

**నారప్ప**, 2021 జూలై 20న విడుదలైన తెలుగు సినిమా. పూమాని రాసిన *వెక్కై* నవల ఆధారంగా 2019లో రూపొందించిన తమిళ చిత్రం *అసురన్* సినిమాకు రీమేక్ గా, తెరకెక్కుతున్న ఈ సినిమాకు  శ్రీకాంత్ అడ్డాల దర్శకత్వం వహించగా, వెంకటేష్, ప్రియమణి, కార్తీక్ రత్నం, నాజర్, రావు రమేశ్, రాజీవ్ కనకాల, అమ్ము అభిరామి, రాఖీ తదితరులు ప్రధాన పాత్రలలో నటించారు. వి. క్రియేషన్స్, సురేష్ ప్రొడక్షన్స్ పతాకాలపై కలైపులి ఎస్.తను, దగ్గుబాటి సురేష్‌బాబు సంయుక్తంగా నిర్మించిన ఈ సినిమా 20 జులై 2021న అమెజాన్‌ ప్రైమ్‌లో విడుదలైంది. ఈ చిత్ర షూటింగ్ 2020, జనవరిలో ప్రారంభమైంది. ఈ చిత్రానికి మణిశర్మ  సంగీతం అందించాడు. ఈ సినిమాకు విమర్శకుల నుండి మంచి సమీక్షలు వచ్చాయి. వెంకటేష్ నటనను, రీమేక్ తీసిన విధానాన్ని, శ్రీకాంత్ అడ్డాల దర్శకత్వాన్ని ప్రశంసించారు.

## కథా సారాశం
అణగారిన కులానికి చెందిన ఒక కుటుంబం, సంపన్న కులంలోని ధనిక భూస్వామి వల్ల కలిగే సమస్యలను ఎదుర్కొని, పరిష్కరించుకునే నేపథ్యంలో ఈ చిత్రం రూపొందించబడింది.

## నటవర్గం

* వెంకటేష్ (నారప్ప)
* ప్రియమణి (నారప్ప భార్య సుందరమ్మ)
* కార్తీక్ రత్నం (నారప్ప పెద్దకొడుకు మునికన్నా)
* రాఖీ - సిన్నబ్బ 
* రావు రమేశ్ (లాయర్ వరదరాజులు)
* రాజీవ్ కనకాల (బసవయ్య)
* అమ్ము అభిరామి (కన్నమ్మ)
* శ్రీతేజ్‌ (రంగబాబు)
* నాజర్ (షావుకారు శంకరయ్య)
* బ్రహ్మాజీ (మునెప్ప)
* ఆడుకలం నరేన్ (పండుస్వామి)
* రాజ్ దీపక్ శెట్టి 
* వశిష్ఠ సింహ 
* రామరాజు 
* ప్రియాంక
* కాదంబరి కిరణ్
* ఝాన్సీ 
* అరుంధతి అరవింద్
* ప్రభాకర్ 
* చైత్ర
* రాజశేఖర్ అనింగి (శుభోదయం సుబ్బారావు)

## సాంకేతికవర్గం
* దర్శకత్వం: శ్రీకాంత్ అడ్డాల 
* కలైపులి ఎస్.తను, దగ్గుబాటి సురేష్ బాబు
* రచన: వెట్రిమారన్ (పూమాని రాసిన *వెక్కై* నవల ఆధారంగా)
* సంగీతం: మణిశర్మ
* ఛాయాగ్రహణం: శ్యామ్ కె. నాయుడు
* కూర్పు: మార్తాండ్ కె. వెంకటేష్
* నిర్మాణసంస్థ: సురేష్ ప్రొడక్షన్స్

## నిర్మాణం

### అభివృద్ధి, నటవర్గం ఎంపిక
*అసురన్* సినిమాను వెంకటేష్ హీరోగా తెలుగు రీమేక్‌కి దర్శకత్వం వహిస్తానని 2019 నవంబరులో శ్రీకాంత్ అడ్డాల ప్రకటించాడు. 2020, జనవరిలో సినిమాపేరు *నారప్ప* అని ప్రకటించారు. ఈ చిత్రంలో ప్రియమణి నారప్ప భార్య సుందరమ్మగా, కార్తీక్ రత్నం పెద్ద కొడుకు మునికన్నగా నటించారు.

### చిత్రీకరణ
2020, జనవరి 22న అనంతపురం జిల్లా ఉరవకొండ సమీపంలోని ఒక గ్రామంలో సినిమా చిత్రీకరణ ప్రారంభమైంది. మొదటి షెడ్యూల్ రాయలసీమ ప్రాంతంలో చిత్రీకరించబడింది. లాక్ డౌన్ కు ముందు సినిమా యూనిట్ తమిళనాడు వెళ్ళింది. తమిళనాడులోని కురుమలై, తేరికడు, తిరునెల్వేలి తదితర ప్రాంతాలలో యాక్షన్ డైరెక్టర్ పీటర్ హీన్ పర్యవేక్షణలో యాక్షన్ సన్నివేశాలను తీశారు. కరోనా-19 మహమ్మారి కారణంగా 2020, మార్చిలో చిత్రీకరణ నిలిపివేయబడింది. ఈ సినిమా షూటింగ్ పునఃప్రారంభమవుతుందని 2020 అక్టోబరులో ప్రకటించారు. 2020 నవంబరు 9న హైదరాబాద్‌లో చిత్రీకరణ తిరిగి ప్రారంభమవుతుందని ధృవీకరించబడింది, వెంకటేష్ ఐదు రోజుల చిత్రీకరణలో పాల్గొన్నాడు. 80% షూటింగ్ పూర్తి చేసుకున్న ఈ సినిమా 2021 జనవరి చివరి నాటికి, షూటింగ్ పూర్తిచేసుకుంది. సెకెండ్ వేవ్ సమయంలో 2021 మే నెలలో వెంకటేష్ తన డబ్బింగ్ ను పూర్తి చేశాడు.

## థీమ్స్, ప్రభావాలు
సంగీత దేవి డూండూ ప్రకారం "ప్రతీకార కథ, కథానాయకుడి పరివర్తన రజినీకాంత్ నటించిన *[[బాషా]]* (1995) సినిమాని గుర్తుచేస్తుంది".

## సంగీతం

*2013లో [[సీతమ్మ వాకిట్లో సిరిమల్లె చెట్టు|సీతమ్మ వకిట్లో సిరిమల్లె చెట్టు]]* సినిమాకు నేపథ్య సంగీతంకోసం పనిచేసిన తరువాత, శ్రీకాంత్‌తో కలిసి మణిశర్మ పనిచేయడం ఇది రెండవసారి, పాటలకు స్వరకల్పన చేయడం మొదటిసారి. మొదటి సింగిల్ "చలాకి చిన్నమ్మీ" 2021, జూలై 11 న సురేష్ ప్రొడక్షన్స్ మ్యూజిక్ లేబుల్ ద్వారా విడుదలైంది.

3; తల్లి పేగు  చూడు , సైందవి        సిరివెన్నెల .

4: రాజ్ఆఫ్ నారప్ప, అనంత శ్రీరామ్, శ్రీకృష్ణ        ఎల్. వి. రేవంత్, సాయి చరణ్

5: ఊరు నట్ట,సిరివెన్నెల , అనురాగ్ కులకర్ణి

## విడుదల
2021 మే 14న ఈ సినిమా విడుదల కావాల్సి ఉండగా భారతదేశంలో కోవిడ్-19 మహమ్మారి సెకండ్ వేవ్ కారణంగా వాయిదా పడింది. 2021, జూన్ 29న సెంట్రల్ బోర్డ్ ఆఫ్ ఫిల్మ్ సర్టిఫికేషన్ నుండి ఈ చిత్రం యు/ఏ సర్టిఫికెట్ వచ్చినట్టు ప్రకటించబడింది. 2021, జూలై 20న అమెజాన్ ప్రైమ్ వీడియోలో విడుదల చేయనున్నట్టు 2021, జూలై 10న ప్రకటించారు. అమెజాన్ ప్రైమ్ వీడియోలో సినిమా విడుదల గురించి, నిర్మాత సురేష్ బాబు మాట్లాడుతూ, "ఈ సినిమా ప్రధాన సందేశం చాలా ముఖ్యమైనది. కాని ఎవరూ ఊహించని విధంగా ఇది ప్రభావం చూపుతుందని నాకు తెలుసు. 240 దేశాల్లోని ప్రేక్షకులకు మా చిత్రాన్ని ప్రదర్శించగలిగినందుకు నేను చాలా సంతోషంగా ఉన్నాను" అని అన్నాడు.

## స్పందన
*[[ది టైమ్స్ ఆఫ్ ఇండియా]]* పత్రికు చెందిన* నీషిత న్యాపతి ఈ సినిమాకు 3.5/5 రేటింగ్ ఇచ్చింది. "ఈ సినిమా తీయడం ద్వారా శ్రీకాంత్ అడ్డాల కుటుంబ కథా చిత్రాల కంఫర్ట్ జోన్ నుండి బయటపడతాడు" అని రాసింది."మొత్తం మీద, *నారప్ప* రీమేక్ బాగుంది; *అసురన్* సినిమా రీమేక్ ను తప్పు పట్టే మార్గం లేదు. *నారప్ప* లోపాలు ఉన్నప్పటికీ, తెలుగు సినిమాలో స్వాగతించే మార్పు ఇది" అని *సినిమా ఎక్స్‌ప్రెస్* పత్రికకు చెందిన రామ్ వెంకట్ శ్రీకర్ రాశాడు.

"నారప్ప సినిమా అసురన్ సినిమాకు రీమేక్ అయినప్పటికీ, ఈ సినిమాలో అసురన్ సినిమా ఆత్మ లేదు" అని *ఇండియా టుడే* పత్రికకు చెందిన కె. జనని రాసింది. "నిజంగా అసురన్ సినిమా రిమేక్ అవసరమా?, రీమేక్ బాగుంది కాని ధనుష్ నటనకు సమానం కాదు. అయినప్పటికీ నటీనటుల నటన, దర్శకుడి ప్రతిభను ప్రశంసించాల్సిన అవసరం ఉంది" అని *కొయిమోయి'' పత్రికకు చెందిన శుభం కులకర్ణి రాశాడు.

## మూలాలు

## ఇతర లంకెలు

* 

వర్గం:సురేష్ ప్రొడక్షన్స్ సినిమాలు
వర్గం:డి. సురేష్ బాబు నిర్మించిన సినిమాలు
వర్గం:వెంకటేష్ నటించిన సినిమాలు
వర్గం:ప్రియమణి నటించిన సినిమాలు
వర్గం:రాజీవ్ కనకాల నటించిన సినిమాలు
వర్గం:2021 తెలుగు సినిమాలు
వర్గం:నాజర్ నటించిన సినిమాలు